Tverrånes stasjon

Tverrånes stasjon er en nedlagt jernbanestasjon på Nordlandsbanen. Stasjonen eksisterte fra 1942 til 1959. Den befant seg i Tverrånes i Vokterveien på sørsiden av Ranelva sør for Selfors. Den fortsatte å eksistere under navnet Gullsmedvik stasjon fra 1969 til 1970.

Den må ikke forveksles med Gullsmedvik stasjon som var en del av Dunderlandsbanen. Dette var en industribane som gikk fra Storforshei og fraktet malm. Denne stasjonen var i drift fra 1904 til 1939. 

 Tverrånes stasjon 
Tverrånes stasjon ble åpnet 15. mai 1942 som del av sammenkoblingen av Nordlandsbanen og Dunderlandsbanen under navnet Tverånes. I mai 1944 ble skrivemåten endret til Tverrånes. Stasjonen ble nedgradert til holdeplass 2. juni 1957 og ble nedlagt 23. november 1959.Bjerke & Holom, s. 128.

Stasjonen befant seg 9 meter over havet og 500.85 km nord for Trondhjem. Dette er 2.87 km fra Mo i Rana stasjon, som befinner seg 497.98 km nord for Trondhjem.

Stasjonsbygningen ble bygd i 1941 som en direkte følge av Tysklands invasjon av Norge under andre verdenskrig. Den tyske okkupasjonsmakten hadde det travelt med å komme nordover, ettersom planen deres var å okkupere Russland via Finnmark.

Stasjonssjef var Torbjørn Hæg (1922–2001). Han ble beordret dit etter å ha fullført jernbaneskolen tidlig på 1940-tallet. Han startet som telegrafist og ble deretter fullmektig. De siste årene var han områdesjef på Mo i Rana stasjon. Der hadde han ansvaret for jernbanen fra Elsfjord stasjon til Bolna stasjon på Saltfjellet.

Gullsmedvik stasjon
Stasjonen ble gjenopprettet som bemannet togfølgestasjon 1. juni 1969 under navnet Gullsmedvik. Denne stasjonen betjente bare sidesporet ut til Rana Grubers anlegg i Gullsmedvika. Avgreiningen til Rana Grubers anlegg ble underlagt sikringsanlegget i Mo i Rana.

Den 8. desember 1970 ble stasjonsgrensen for Mo i Rana stasjon lagt utenfor dette sidesporet. Gullsmedvik stasjon ble dermed nedlagt.

 Referanser 

 Litteratur 



 Eksterne lenker 

Kategori:Jernbanestasjoner på Nordlandsbanen
Kategori:Jernbanestasjoner i Nordland
Kategori:Jernbanestasjoner åpnet i 1942
Kategori:1942 i Norge
Kategori:Jernbanestasjoner nedlagt i 1970
Kategori:Nedlagte jernbanestasjoner i Norge
Kategori:Jernbanebyggverk i Rana
Kategori:Ranas historie
Kategori:1970 i Norge